Pernille Blach Hansen (S), 1999-01-28:
Mange af de miljøsager, vi behandler her i Folketinget, omhandler eller berører det danske samfund og danskernes dagligdag.
Det gælder også den her debat om affald.
Faktisk er vores samfund og danskernes dagligdag en del af problemet på affaldsområdet, lige så vel som det er en del af løsningen, for vores problem er jo, at vi i vores dagligdag skaber mere og mere affald, og samtidig bliver affaldets sammensætning mere kompleks. Heldigvis ser vi en stigende genanvendelse af affaldet.
Vi er i dag oppe på at genanvende 63 pct. Men der er stadig væk nok at tage fat på.
På nogle områder genanvender vi ikke nok.
Vi både kan og skal stille krav til kvaliteten og sammensætningen af det affald, der skal behandles.
For Socialdemokratiet er affaldshierarkiets prioritering samtidig det overordnede udgangspunkt i debatten.
Det betyder, at forebyggelse af affaldsproduktion har førsteprioritet.
Dernæst skal vi se på, hvordan vi behandler det affald, vi rent faktisk producerer.
Her gælder det, at genanvendelse er den højest prioriterede behandlingsform, derefter følger forbrænding med energiudnyttelse, og til sidst kommer deponering.
Med »Affald 21« tager vi endnu et skridt hen imod en mere bæredygtig affaldspolitik i Danmark.
Blandt andet fastsættes der i planen nye mål for behandlingen af affaldet, så den nuværende positive udvikling fortsætter.
I år 2004 er det således målet, at 64 pct. af affaldet skal genanvendes.
»Affald 21« supplerer også den hidtidige meget kvantitative vinkel på affaldet med en mere kvalitativ vinkel.
Det synes vi er særlig positivt, for det betyder bl.a., at vi går væk fra kun at se på affaldsbunkernes størrelse til også at se på miljøpåvirkningen fra de farlige stoffer i affaldet.
Den nye mere kvalitative vinkel på affaldspolitikken ses helt konkret i »Affald 21»'s forslag om en øget kildesortering i otte specifikke fraktioner.
Det støtter vi, da vi i Socialdemokratiet er meget optaget af at få styrket
og udbygget kildesorteringen.
Især er det positivt, at flere af de otte fraktioner, der skal udsorteres, er meget miljøbelastende og volder store problemer ved den normale affaldsbehandling, herunder hører bl.a. PVC og imprægneret træ.
Med en øget kildesortering inddrages borgerne også mere i affaldspolitikken, og det er vigtigt.
Vi er slet ikke i tvivl om, at den danske befolkning vil bakke op om sådanne initiativer.
Desværre er der endnu ikke udviklet egnede behandlingsmetoder til alle otte fraktioner, for bl.a. batterier er den bedste løsning i øjeblikket deponering.
Vi bør overveje, hvilke muligheder der er for at styrke en sådan udvikling, og her taler jeg om teknologiudvikling i bred forstand, herunder hører også udvikling af bedre adskillelsesteknologier og bedre indsamlingssystemer.
Vores projekt om en mere bæredygtig affaldspolitik i Danmark skal lykkes.
Derfor er det nødvendigt, at mange aktører arbejder målrettet for det.
Affaldspolitikken er en del af vores hverdag, og vi skal i Folketinget udstikke minimumsrammer og udarbejde de nødvendige love og bekendtgørelser.
Men samtidig skal kommunerne føre en progressiv affaldspolitik ud i livet.
»Affald 21» er ikke en maksimal plan, men en minimal plan.
Men det er ikke kun Folketinget og kommunerne, der har ansvaret for affaldspolitikken.
Både forbrugere og producenter og detailhandel skal vænne sig til at tænke over deres affald, både når de køber, producerer og forbruger.
Vores affald er et fælles ansvar, og vi skal alle hjælpe til med at løse problemerne.
Derfor har vi arbejdet hårdt for at få et bredt fundament for affaldspolitikken, og det har resulteret i det forslag til vedtagelse, vi i dag foreslår sammen med en række andre partier.